Tisztelt Partnerünk!

Amennyiben valamely felhasználási helyükön a Társaságunkkal megkötött földgáz-kereskedelmi szerződés (a továbbiakban: **„Szerződés”**) hatálya alatt a földgáz vételezésével fel kívánnak hagyni, akkor, kérjük, hogy az alábbiak figyelembevételével szíveskedjenek eljárni.

## Felhasználóváltozás

### Felhasználóváltozásra akkor kerül sor, ha valamely, a Szerződés hatálya alá tartozó felhasználási helyükön változik a felhasználó személye, azaz Önök a földgáz vételezésével fel kívánnak hagyni (akár tulajdonosváltozás, akár bérleti vagy használati jogviszony keletkezése/megszűnése okán).

### A felhasználóváltozást kötelesek haladéktalanul, de legkésőbb a földgáz-vételezéssel történő felhagyástól számított 15 napon belül írásban bejelenteni a Társaságunk részére.

### Felhívjuk a figyelmüket, hogy a jogutódlással történő megszűnés (átalakulás, egyesülés, szétválás) amely során a szerződések a törvény erejénél fogva átszállnak a jogutódra, továbbá a névváltozás nem minősül felhasználóváltozásnak, azonban a Szerződés alapján kötelesek ezen eseményeket a Társaságunk felé bejelenteni.

## Felhasználóváltozás bejelentése

A felhasználóváltozás bejelentését egy erre rendszeresített formanyomtatványon (bejelentőlap) tudják megtenni, amelyet megtalálnak a Társaságunk honlapján, az alábbi linkre kattintva: <https://www.e2hungary.hu/uploads/editors/e2-gaz-felhasznalo-valtozas-nyomtatvany-2017-kitoltheto.pdf>.

A bejelentőlapot Önöknek, mint Átadónak, valamint a felhasználóváltozással érintett felhasználási helyen a jövőben földgázt vételezni kívánó felhasználónak (a továbbiakban: „**Átvevő**”) is cégszerűen alá kell írnia.

A felhasználóváltozás bejelentésekor kérjük, hogy az alább meghatározott dokumentumokat szíveskedjenek teljeskörűen benyújtani.

**Benyújtandó dokumentumok:**

1. Bejelentőlap;
2. Átadás-átvételi jegyzőkönyv;
3. Cégbírósági bejegyző végzés vagy 30 napnál nem régebbi cégkivonat másolata, vagy egyéb cégjogi igazoló dokumentum (alapító okirat, vállalkozói igazolvány stb.);
4. Aláírási címpéldány vagy aláírás minta;
5. Meghatalmazás, amennyiben nem a képviseletre jogosult jár el;
6. Ingatlan adásvételi szerződés vagy 30 napnál nem régebbi tulajdoni lap másolata;
7. Bérleti szerződés vagy egyéb, használatot igazoló dokumentum, amennyiben az Átvevő nem az ingatlan tulajdonosa;
8. Késedelmes bejelentés esetén a bejelentés napjára vonatkozó mérőállás;

Amennyiben a felhasználóváltozás **több felhasználási helyet is érint**, akkor kérjük, hogy a bejelentőlapot felhasználási helyenként külön-külön szíveskedjen kitölteni és ahhoz a szükséges mellékleteket csatolva Társaságunknak megküldeni.

Ha egyidejűleg villamos energia felhasználási helyet is átadnak, akkor kérjük, hogy ahhoz a villamos energia felhasználóváltozási bejelentőlapunkat is töltsék ki.

Felhívjuk figyelmüket, hogy **az ügyintézés csak hiánytalan bejelentés esetén indul meg**, ezért kérjük, hogy szíveskedjenek a bejelentőlapot teljeskörűen kitölteni és a fent megjelölt dokumentumokkal együtt hiánytalanul megküldeni Társaságunk részére.

### Amennyiben a felhasználóváltozást késedelmesen jelentik be, akkor Önök a késedelmes bejelentés napjára vonatkozóan is kötelesek a felhasználóváltozással érintett felhasználási hely(ek) tekintetében a mérőállást megadni.

### Társaságunk jogosult a mérőállások megfelelő rögzítése érdekében mérőleolvasást megrendelni a területileg illetékes földgázelosztónál. Amennyiben az Önök által megadott mérőállás és a területileg illetékes földgázelosztó által közölt mérőállás között eltérés van, az elszámolás során Társaságunk a földgázelosztó által közölt mérőállást veszi alapul.

### Korrektorral ellátott gázmérő átadásánál, kérjük, hogy a felhasználóváltozási bejelentőlap 4. pontjában a korrektorra vonatkozó mérési és műszaki adatokat szíveskedjenek feltűntetni.

**Földgáz-kereskedelmi szerződés megszüntetése**

### A felhasználóváltozás bejelentésével Önök a felhasználóváltozással érintett felhasználási helyre vonatkozóan a Szerződés – teljes [[1]](#footnote-1) vagy részleges [[2]](#footnote-2) - megszüntetését kezdeményezik.

### A Szerződés megszüntetésére – és ennek megfelelően a felhasználóváltozás átvezetésére - kizárólag abban az esetben kerülhet sor, amennyiben Önök a Társaságunk felé fennálló valamennyi tartozásukat határidőben teljesítették.

### A Szerződés megszűnik:

### a felhasználási hely Társaságunk általi kijelentésének napján az adott Gáznap végével, de legkorábban a felhasználóváltozás Társaságunkhoz intézett, Üzletszabályzatnak megfelelő bejelentés megtételét követő hónap utolsó gáznapján, amennyiben Társaságunk az Átvevővel földgáz-kereskedelmi szerződést nem köt.

### a Társaságunk és az Átvevő között létrejött földgáz-kereskedelmi szerződés hatályba lépésének napján, az adott Gáznap végével, amennyiben Társaságunk az Átvevővel földgáz-kereskedelmi szerződést köt.

**Díjfizetési kötelezettség a felhasználóváltozás lezártáig**

### A Szerződés hatálya alatt a felhasználási hely(ek)en földgáz vételezésére kizárólag Önök jogosultak.

### A Szerződés teljes vagy részleges megszűnéséig, minden, a felhasználóváltozással érintett felhasználási hely tekintetében felmerülő költség, díjfizetési kötelezettség teljes egészében Önöket terheli. Abban az esetben tehát, ha Önök elmulasztják a Szerződés – teljes vagy részleges - megszüntetését határidőben kezdeményezni, a felhasználási hely elhagyásától, átengedésétől függetlenül továbbra is Önök kötelesek a felhasználási helyen vételezett földgáz ellenértékét és a kapcsolódó díjakat, pótdíjakat megfizetni, és a szerződésszerű teljesítéséért helytállni.

### Amennyiben a felhasználóváltozással érintett felhasználási hely nem marad a Társaságunk ellátásában, Társaságunk jogosult Önökkel szemben kötbért érvényesíteni. A kötbér mértéke az érintett felhasználási hely Szerződésben meghatározott szerződött mennyiségből át nem vett mennyiség és a földgáz nettó egységár szorzata. A földgáz nettó egységár megegyezik a kiegyensúlyozó földgázár vagy a VTP Heren Day-Ahead Index + 2 EUR/MWh földgáz ár közül a magasabbal.

**Szerződéskötés az átvevővel**

### A felhasználóváltozás bejelentése során Önök kötelesek az Átvevőre vonatkozó adatokat is megadni. A bejelentőlapot az Átvevőnek is cégszerűen alá kell írnia.

### A bejelentőlapon az Átvevő jelezheti a szerződéskötési szándékát a Társaságunk felé, amely a Társaságunk számára szerződéskötési kötelezettséget nem keletkeztet.

Amennyiben az Átvevő a szerződéskötési szándékát a bejelentőlapon jelzi, Társaságunk szerződéskötés céljából haladéktalanul felveszi a kapcsolatot az Átvevővel.

Felhívjuk figyelmét, hogy amennyiben az Átvevő lakossági fogyasztónak minősül, úgy Társaságunk nem tud a részére földgáz-kereskedelmi ajánlatot tenni. Ebben az esetben a felhasználási hely folyamatos kiszolgálása érdekében szükséges, hogy az Átvevő lakossági fogyasztó mielőbb egyetemes szolgáltatási szerződést kössön egy egyetemes szolgáltatóval.

### \*\*\*

### További tájékoztatást az Üzletszabályzat 6.4. pontjában találnak.

1. A földgáz-kereskedelmi szerződés teljes megszüntetésére akkor kerül sor, amennyiben a földgáz-kereskedelmi szerződés hatálya alá tartozó valamennyi felhasználási hely tekintetében sor kerül felhasználóváltozásra. [↑](#footnote-ref-1)
2. A földgáz-kereskedelmi szerződés részleges megszüntetésére akkor kerül sor, amennyiben a földgáz-kereskedelmi szerződés hatálya alá tartozó felhasználási helyek közül nem az összes tekintetében kerül sor felhasználóváltozásra. [↑](#footnote-ref-2)